b'\n_START_ARTICLE_\nSeljan rotko\n_START_PARAGRAPH_\nSeljan rotko sijaitsee l\xc3\xa4ntisess\xc3\xa4 Tunisiassa, Atlasvuoristossa, l\xc3\xa4hell\xc3\xa4 Algerian rajaa. Rotko on ainutlaatuinen luonnonmaisema Tunisiassa. Rotkolla on korkeat ja jyrk\xc3\xa4t sein\xc3\xa4t, ja sen pohjalla virtaa Seljan joki. Rotko on useita kilometrej\xc3\xa4 pitk\xc3\xa4 ja eritt\xc3\xa4in kiemurteleva._NEWLINE_Vuonna 1896 rakennettiin rotkoon rautatie l\xc3\xa4heisten Metlaouin ja Redeyefin kaupunkien v\xc3\xa4lille helpottamaan alueella olevien fosfaattikaivosten hy\xc3\xb6dynt\xc3\xa4mist\xc3\xa4. Rakentaminen rotkoon oli kallista ja vaati my\xc3\xb6s paljon ihmishenki\xc3\xa4._NEWLINE_Nyky\xc3\xa4\xc3\xa4n rata on etup\xc3\xa4\xc3\xa4ss\xc3\xa4 turistik\xc3\xa4yt\xc3\xb6ss\xc3\xa4. Turisteja kuljetaan junalla, jonka nimi on Le L\xc3\xa9zard Rouge (punainen lisko). Juna kulkee Metlaouin kaupungista rotkoa pitkin yl\xc3\xb6s kaivosalueelle. Aina v\xc3\xa4lill\xc3\xa4 juna pys\xc3\xa4htyy, ett\xc3\xa4 matkustajat p\xc3\xa4\xc3\xa4sev\xc3\xa4t ulos ottamaan valokuvia. Koska rata kulkee l\xc3\xa4hell\xc3\xa4 Algerian rajaa, on junassa my\xc3\xb6s rajavartijat._NEWLINE_Le L\xc3\xa9zard Rouge valmistettiin Ranskassa 1910 ja se lahjoitettiin Tunisian beylle. Sill\xc3\xa4 bey matkusti talvipalatsiinsa keidaskaupunki Tozeuriin. Junassa on viisi vaunua ja ne maalattiin syv\xc3\xa4n punaiseksi, mist\xc3\xa4 se my\xc3\xb6s sai nimens\xc3\xa4.'